CELEX: 32017R2188
Language: sk
Date: 2017-08-11 00:00:00
Title: Delegované nariadenie Komisie (EÚ) 2017/2188 z 11. augusta 2017, ktorým sa mení nariadenie Európskeho parlamentu a Rady (EÚ) č. 575/2013, pokiaľ ide o výnimku z požiadaviek na vlastné zdroje pre určité kryté dlhopisy (Text s významom pre EHP )

25.11.2017   
            
            
               SK
            
            
               Úradný vestník Európskej únie
            
            
               L 310/1
            
         DELEGOVANÉ NARIADENIE KOMISIE (EÚ) 2017/2188
   z 11. augusta 2017,
   ktorým sa mení nariadenie Európskeho parlamentu a Rady (EÚ) č. 575/2013, pokiaľ ide o výnimku z požiadaviek na vlastné zdroje pre určité kryté dlhopisy
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti (1), a najmä na jeho článok 503 ods. 4,
   keďže:
   
               (1)
            
            
               Na základe článku 496 nariadenia (EÚ) č. 575/2013 môžu príslušné orgány v prípade niektorých krytých dlhopisov do 31. decembra 2017 udeliť výnimku z uplatňovania limitu 10 % uvedeného v článku 129 ods. 1 písm. d) bode ii) uvedeného nariadenia a článku 129 ods. 1 písm. f) bode ii) uvedeného nariadenia.
            
         
               (2)
            
            
               V článku 503 ods. 4 nariadenia (EÚ) č. 575/2013 sa stanovuje povinnosť Komisie preskúmať vhodnosť uvedenej možnosti, ktorú majú príslušné orgány, a rozhodnúť, či by sa táto možnosť mala zmeniť na trvalú. Komisia požiadala Európsky orgán pre bankovníctvo, aby jej v tejto otázke poskytol technické poradenstvo. Na základe tejto žiadosti vznikla „Správa o rámcoch krytých dlhopisov EÚ a zaobchádzaní s kapitálom“. Komisia túto správu použila na ďalšie posúdenie režimov dohľadu a regulácie vzťahujúcich sa na kryté dlhopisy a následne Európskemu parlamentu a Rade predložila správu podľa článku 503 nariadenia (EÚ) č. 575/2013.
            
         
               (3)
            
            
               Z uvedenej správy vyplynulo, že len obmedzený počet vnútroštátnych rámcov krytých dlhopisov umožňuje zahrnutie cenných papierov zabezpečených hypotékami na obytné alebo komerčné nehnuteľnosti alebo vnútroskupinové zoskupené štruktúry krytých dlhopisov. Keďže však niektoré inštitúcie vo svojich obchodných modeloch používajú výnimku udelenú príslušnými orgnánmi, je z dôvodov právnej istoty vhodné umožniť príslušným orgánom predĺžiť platnosť výnimky uvedenej v článku 496 ods. 1 nariadenia (EÚ) č. 575/2013 na obdobie po dátume uvedenom v danom ustanovení. Článok 496 ods. 1 nariadenia (EÚ) č. 575/2013 by sa mal preto zmeniť, aby sa zrušil dátum stanovený v uvedenom ustanovení, avšak s vedomím, že možnosť príslušných orgánov udeliť výnimku bude možno potrebné prehodnotiť v kontexte budúceho rámca pre kryté dlhopisy.
            
         
               (4)
            
            
               Z dôvodov právnej istoty je vhodné stanoviť trvalú výnimku odo dňa uplynutia platnosti súčasnej výnimky,
            
         PRIJALA TOTO NARIADENIE:
   Článok 1
   V článku 496 ods. 1 nariadenia (EÚ) č. 575/2013 sa úvodná veta nahrádza takto:
   
      „Príslušné orgány môžu udeliť úplnú alebo čiastočnú výnimku z uplatňovania limitu 10 % pre nadriadené podielové listy emitované francúzskymi fondmi Fonds Communs de Créances alebo subjektmi zaoberajúcimi sa sekuritizáciou, ktoré sú rovnocenné francúzskym fondom Fonds Communs de Créances, stanoveného v článku 129 ods. 1 písm. d) a f), a to za predpokladu, že obe z týchto podmienok sú splnené:“.
   
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2018.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. augusta 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 176, 27.6.2013, s. 1.